Kyle MacDonald ชายว่างงาน ผู้เปลี่ยนคลิปหนีบกระดาษ ให้เป็นบ้านสองชั้น
เหตุการณ์ที่แปลกประหลาดนี้เกิดขึ้นจริงในปี 2006  โดยหนุ่มว่างงานชาวแคนาดาที่มีชื่อว่า “Kyle MacDonald” แล้วหนุ่มว่างงานคนนี้ เสกคลิปหนีบกระดาษให้กลายเป็นบ้านได้อย่างไร ? ลงทุนแมนจะเล่าให้ฟัง
24 ส.ค. 2564

Kyle MacDonald ชายว่างงาน ผู้เปลี่ยนคลิปหนีบกระดาษ ให้เป็นบ้านสองชั้น /โดย ลงทุนแมน
หากมีเพื่อนคนหนึ่งมาบอกเราว่าเขาสามารถเปลี่ยนคลิปหนีบกระดาษให้กลายเป็นบ้าน
เราก็คงตอบโดยไม่ต้องคิดเลยว่า สิ่งที่เขาเล่าเป็นเรื่องเกินจริงและไม่มีทางเป็นไปได้
แต่รู้หรือไม่ว่า เหตุการณ์ที่แปลกประหลาดนี้เกิดขึ้นจริงในปี 2006 
โดยหนุ่มว่างงานชาวแคนาดาที่มีชื่อว่า “Kyle MacDonald”
แล้วหนุ่มว่างงานคนนี้ เสกคลิปหนีบกระดาษให้กลายเป็นบ้านได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวทั้งหมดนี้ มีจุดเริ่มต้นจากชายชาวแคนาดาว่างงาน ชื่อว่า Kyle MacDonald
เขาได้สังเกตเห็นคลิปหนีบกระดาษสีแดงบนโต๊ะและหวนนึกถึงตัวเขาเองในวัยเด็ก
ที่เคยทำกิจกรรมร่วมกับเพื่อน โดยกิจกรรมนั้น ก็คือ “Bigger and Better”
Bigger and Better เป็นกิจกรรมที่ให้เด็กแต่ละทีมนำสิ่งของ
ไปแลกเปลี่ยนกับผู้อื่นต่อไปเรื่อย ๆ จนครบกำหนดเวลา
โดยผลแพ้ชนะจะตัดสินจากมูลค่าและขนาดของสิ่งของชิ้นสุดท้าย
หากทีมใดมีสิ่งของที่มีมูลค่าสูงหรือมีขนาดใหญ่มากที่สุด 
เขาคนนั้น ก็จะถือว่าเป็นผู้ชนะ
สำหรับสิ่งของที่แต่ละทีมได้รับช่วงต้นเกมเหมือนกันเลย
ก็คือ “คลิปหนีบกระดาษ” นั่นจึงเป็นไอเดียของ MacDonald 
ที่คิดว่าเขาสามารถนำเกมนี้มาลองเล่นอีกครั้งได้
ไม่รอช้า เขาก็ได้โพสต์ภาพคลิปหนีบกระดาษลงบนเว็บบอร์ดพูดคุย
ที่ชื่อว่า “Craigslist” พร้อมกับข้อความหาคนที่สนใจแลกเปลี่ยนสิ่งของกับเขา
เพียงเวลาแค่อึดใจเดียว MacDonald ได้รับการตอบรับจากสองสาวที่อยู่ไม่ไกลจากเขามากนัก
โดยสิ่งที่พวกเธอนำมาแลกคือ ปากการูปปลา ซึ่งเขาก็ได้ตอบตกลงทันที
เพราะเห็นว่าสิ่งที่ได้รับนั้นมีมูลค่ามากกว่าคลิปหนีบกระดาษแล้ว
10 นาทีต่อมา มีผู้สนใจอีกรายโทรมาหาเขา เพื่อนำของมาแลกเปลี่ยนอีกครั้ง
และของอย่างที่สอง เป็นลูกบิดประตูหน้าตาประหลาด ซึ่งเขาตกหลุมรักมันโดยทันที 
และคิดว่าต้องมีใครสักคนที่ชอบเช่นเดียวกับเขาอยู่เหมือนกัน
ภายในเวลาแค่วันเดียว MacDonald สามารถแลกเปลี่ยนสิ่งของได้ถึง 2 ครั้งแล้ว
เขาเลยคิดไปไกลว่า วันหนึ่งคลิปหนีบกระดาษสีแดงอาจกลายเป็นบ้านก็ได้ 
โดยที่ไม่ต้องเสียเวลาเก็บเงิน นั่นทำให้เขาตัดสินใจทำกิจกรรมนี้ต่อไป
ผ่านไปเกือบ 2 สัปดาห์ อยู่ดี ๆ MacDonald ได้ถูกเชิญชวนให้ไปร่วมกินบาร์บีคิว
จากชายคนหนึ่งที่ต้องการลูกบิดหน้าตาประหลาดจากเขา
ซึ่งแน่นอนว่าสิ่งที่เขานำมาแลกนั้นคือเตาบาร์บีคิว นั่นเอง
ต่อจากนั้น ก็ได้มีชายคนหนึ่งที่สนใจเตาบาร์บีคิว โดยเขาได้เสนอสิ่งของแลกเปลี่ยนเป็นเครื่องปั่นไฟฟ้า ซึ่ง MacDonald ก็ได้ตอบตกลง เพราะมองว่าเมื่อสมัยวัยรุ่น เขายังอยากได้เลย
คงมีวัยรุ่นอีกหลายคน ที่ต้องการเหมือนกัน
และมันก็เป็นแบบที่เขาคิดจริง ๆ เพราะมีคนที่ต้องการเจ้าเครื่องปั่นไฟนี้ 
ซึ่งเขาเป็นวัยรุ่นจากนิวยอร์ก โดยสิ่งที่เขานำมาแลกเปลี่ยนคือ ถังเบียร์เปล่า
โดยที่วัยรุ่นนิวยอร์ก ก็ได้สัญญากับ MacDonald อีกว่าจะเติมเบียร์ให้เต็มถัง
พอมาถึงจุดนี้ ชื่อเสียงของ MacDonald เริ่มเป็นที่กระฉ่อน
จนมีใครหลายคนอยากเป็นส่วนหนึ่งของกิจกรรมในครั้งนี้
แม้แต่เหล่าผู้มีชื่อเสียงอย่าง Michel Barrette นักแสดงชาวแคนาดาก็ยังเข้าร่วมด้วย
จากเหตุการณ์ครั้งนี้ทำให้เขาสามารถเปลี่ยนถังเบียร์ให้กลายเป็นรถสำหรับวิ่งบนหิมะ
และจากรถสำหรับวิ่งบนหิมะก็ได้ถูกแลกเปลี่ยนอีกครั้ง
เป็นทริปเที่ยวเมือง Yahk ประเทศแคนาดา สำหรับ 2 คน
ครอบคลุมตั้งแต่ตั๋วเครื่องบินขาไป-กลับ ทริปสกี รวมถึงอาหารทุกมื้อ
สำหรับการแลกเปลี่ยนครั้งที่ 8 ถือเป็นเรื่องที่น่าตลก
ดีลนี้เกิดขึ้นเพราะวันหนึ่ง MacDonald ได้ไปออกรายการโทรทัศน์
ซึ่งเสื้อที่เขาสวมใส่เป็นเสื้อพนักงานของบริษัทแห่งหนึ่ง ที่ยืมจากเพื่อน
นั่นจึงทำให้บริษัทได้รับการโปรโมตไปฟรี ๆ ผู้บริหารของบริษัทจึงตอบแทนเขาด้วยการนำรถกระบะพร้อมตู้บรรทุกสินค้าของบริษัทมาแลกกับทริปสกีเที่ยวเมือง Yahk
มาถึงตรงนี้ MacDonald เป็นเจ้าของรถกระบะพร้อมตู้บรรทุกสินค้าแล้ว..
ต่อมารถกระบะก็ได้กลายเป็นสัญญาอัดเพลงกับค่ายเพลง Sony BMG Music Entertainment
โดยตัว MacDonald เองบอกว่าไม่ได้ชื่นชอบการร้องเพลงนักหรอก
แต่คิดว่ามีคนต้องการสิ่งนี้แน่นอน จึงตัดสินใจตอบตกลง
และเป็นไปตามที่เขาคิด มีหญิงคนหนึ่งที่ต้องการเข้าสู่เส้นทางศิลปิน
เธอขอแลกสัญญาอัดเพลงกับสัญญาให้เช่าบ้านเป็นระยะเวลา 1 ปีเต็ม
ต่อมาเรื่องนี้ดังไปถึงหูเพื่อนบ้านละแวกนั้น ที่มีชื่อว่า Leslie Criger
เธอทำงานและเช่าบ้านแถวนั้นพอดี จึงอยากได้สัญญาเช่าบ้านฟรี เพื่อที่จะได้ลดภาระค่าใช้จ่าย
แล้วเธอเอาอะไรมาแลกสัญญาเช่าบ้าน ?
สิ่งที่แลกเปลี่ยนก็คือ “การรับประทานอาหารกับเจ้านายของเธอ”
ซึ่ง MacDonald ก็งงว่า ทำไมเขาต้องอยากรับประทานอาหารกับคนคนนี้
สรุปว่าเจ้านายของเธอ คือ Alice Cooper ตำนานร็อกเกอร์ชาวอเมริกันชื่อดังซึ่งมีฐานแฟนคลับแน่นหนา ที่แฟนคลับของเขาต่างก็ต้องการความ Exclusive ในระดับกินข้าวโต๊ะเดียวกัน
ซึ่งทุกคนคงได้คาดการณ์กันว่าสิ่งของชิ้นต่อไป ที่ถูกแลกกับการรับประทานอาหารกับตำนานร็อกเกอร์ จะต้องมีมูลค่าสูงแน่ ๆ
แต่มันกลับไม่ได้เป็นแบบนั้น เพราะ MacDonald กลับยอมแลกข้อตกลงในการร่วมโต๊ะอาหารกับตำนานร็อกเกอร์ กับลูกโลกหิมะลูกหนึ่งที่เป็นของสะสมจากวงร็อกที่ชื่อว่า Kiss
นั่นจึงทำให้หลายคนมองว่า เขาบ้าไปแล้วถึงยอมแลกมื้อพิเศษกับเจ้าสิ่งนี้
เพราะมีแฟนคลับอีกมากมายที่ยอมแลกด้วยของมูลค่าที่สูงกว่านี้ 
หรือบางรายยอมจ่ายเงินมหาศาล เพียงเพื่อได้รับประทานอาหารคู่กับ Alice Cooper
ซึ่ง MacDonald เขาก็รับรู้เรื่องนี้อยู่แล้ว แต่เหตุผลที่เขายอมแลกนั้น 
เนื่องจากเขารู้มาว่ามีคนคนหนึ่ง ที่ชอบสะสมลูกโลกหิมะอย่างมาก
คนนั้นคือ Corbin Bernsen นักแสดงและผู้กำกับชาวอเมริกัน
และก็เป็นจริงตามที่เขาคิด เพราะ Bernsen ก็ได้เข้ามาติดต่อกับ MacDonald ทันทีเพื่อต้องการแลกเปลี่ยนสิ่งของกัน โดยสิ่งที่เขาเสนอคือ บทตัวประกอบในภาพยนตร์ที่เขาเป็นผู้กำกับ
แน่นอนแม้ว่าจะเป็นเพียงบทตัวประกอบ แต่มันก็ถือเป็นสิ่งที่มีมูลค่ามหาศาลอยู่ดี
เพราะไม่ใช่ว่าใครจะสามารถเข้ามาสู่วงการ Hollywood ได้ง่าย ๆ
ในเวลาต่อมานายกเทศมนตรีและผู้อยู่อาศัยในเมือง Kipling ประเทศแคนาดา
อยากส่งเสริมการท่องเที่ยวของเมืองพอดี เขาจึงได้เสนอแลกกับบ้านสองชั้น 1 หลังให้กับเขาไปเลยเพื่อแลกกับบทตัวประกอบในภาพยนตร์นี้
โดยนายกเทศมนตรีคนนี้ก็คิดเพียงว่า MacDonald เป็นคนดังไปแล้ว
การที่เขามีที่อยู่อาศัยในเมืองแห่งนี้ ก็น่าจะเป็นการส่งเสริมการท่องเที่ยวที่ดี
และนั่นก็ได้ทำให้ภารกิจ One Red Paperclip หรือ “คลิปหนีบกระดาษสีแดง” สิ้นสุดลง
ตั้งแต่วันแรกที่ MacDonald ทำการแลกเปลี่ยนสิ่งของจนได้บ้านตามที่ต้องการ 
เขาแลกเปลี่ยนสิ่งของทั้งหมด 14 ครั้ง คิดเป็นระยะเวลาเพียง 1 ปีเท่านั้น
อย่างไรก็ตาม หลังจาก MacDonald อาศัยบ้านหลังนี้ไปสักระยะเวลาหนึ่ง
เขาก็ได้ตัดสินใจคืนบ้านให้เป็นของสาธารณะแก่เมืองนั้น
เพื่อให้กลายเป็นสถานที่ท่องเที่ยว สำหรับดึงดูดผู้คนให้เข้ามาเยี่ยมชม
หลังจากนั้นเมือง Kipling ได้เปลี่ยนบ้านหลังดังกล่าว ให้กลายเป็นสถานที่ท่องเที่ยวและร้านคาเฟ
รวมถึงได้สร้างตำนานเล่าขานของ One Red Paperclip เข้าไปด้วย จนบ้านแห่งนี้กลายเป็นหนึ่งในสถานที่ท่องเที่ยวที่ใหญ่ที่สุดของเมืองแห่งนี้เลยก็ว่าได้
หากถามว่าเรื่องราวคลิปหนีบกระดาษ ให้ข้อคิดอะไรกับเราบ้าง ?
ก็คงบอกได้ว่ามากมาย
ไม่ว่าจะเป็นมุมมองต่อบางสิ่งบางอย่างมันอาจจะไม่ใช่สิ่งที่สำคัญอะไรกับตัวเราเอง
แต่มันอาจจะมีมูลค่ามหาศาล สำหรับคนอื่นที่ต้องการมันก็ได้
สะท้อนให้เห็นจากลูกโลกหิมะที่ใครหลายคนไม่สนใจ แต่สำหรับ Bernsen นั้นไม่ใช่เลย
เพราะมันมีความสำคัญในระดับที่ทำให้เขานำบทตัวประกอบ Hollywood ไปแลก
นั่นจึงทำให้ MacDonald สามารถฉวยโอกาสจากตรงนั้นไว้ได้
อีกสิ่งสำคัญที่ได้จากเรื่องนี้ก็คือ
หากมีเป้าหมายอะไรสักอย่าง เราต้องลุกขึ้นมาลุยเลย
บางครั้ง เราอาจไม่จำเป็นต้องเตรียมความพร้อมทุกอย่างหรือรอให้คนอื่นเห็นด้วย
เพราะถ้าหาก MacDonald มามัวแต่คิดว่าไอเดียกิจกรรมสมัยเด็กจะได้ผลหรือไม่
เราก็คงไม่มีเรื่องราวของชายว่างงาน ที่ได้เปลี่ยนคลิปหนีบกระดาษสีแดงให้กลายเป็นบ้านสองชั้นแบบเขาได้ นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
 
-
 
-
 
-